Valerius Gratus, yo e neng e le mmusi wa kwa Judea, o ne a tlosa Anase mo maemong a gagwe mo e ka nnang ka 15 C.E. Ba bangwe ba bararo go akaretsa le mongwe wa bana ba ga Anase ba ne ba nna ba tlhatlhamana mo maemong ano mo lobakeng lo lokhutshwane thata. Kaiafase o ne a nna moperesiti yo o kwa godimo mo e ka nnang ka 18 C.E. Ponto Pilato yo o neng a tlhomiwa go nna mmusi wa Judea ka 26 C.E. o ne a tlogela Kaiafase e le moperesiti yo o kwa godimo dingwaga di le lesome tsa puso ya gagwe. Kaiafase o ne a ntse a le mo maemong ao a gagwe fa Jesu a ntse a dira bodiredi jwa gagwe le fa barutwa ba ntlha ba ne ba simolola tiro ya go rera. Mme gone Kaiafase o ne a sa rate molaetsa wa Bakeresete.